11 ຄົນ ເສຍຊີວິດ ໃນອຸບັດຕິເຫດ ເຮືອບິນຂົນສົ່ງ ສຫລ ຕົກ ຢູ່ ອັຟການິສຖານ
ທັງໆທີ່ພວກຕາລີບານ ໄດ້ກ່າວອ້າງ ແຕ່ເຈົ້າໜ້າທີ່ສະຫະລັດ ເວົ້າວ່າ ການໂຈມຕີ ຂອງສັດຕູ ບໍ່ມີສ່ວນ ເຮັດໃຫ້ເຮືອບິນລຳນີ້ຕົກ.
ເຮືອບິນຂົນສົ່ງ C-130 ຂອງສະຫະລັດລຳນຶ່ງ ໄດ້ປະສົບອຸບັດ ຕິເຫດຕົກຢູ່ທີ່ສະໜາມບິນເມືອງ Jalalabad ໃນພາກຕາເວັນ ອອກຂອງອັຟການິສຖານ ເຮັດໃຫ້ 11 ຄົນເສຍຊີວິດ ອຸບັດຕິເຫດໃນຄັ້ງນີ້ ເກີດຂຶ້ນບໍ່ດົນ ຫລັງຈາກທ່ຽງຄືນ ຕາມເວ ລາທ້ອງຖິ່ນ ໃນວັນສຸກມື້ນີ້ ແມ່ນຫຍັງຄືສາເຫດ ທີ່ພາໃຫ້ເຮືອ ບິນລຳນີ້ເກີດອຸບັດຕິເຫດ ກຳລັງຢູ່ໃນລະຫວ່າງການສືບສວນ ເຈົ້າໜ້າທີ່ ກະຊວງປ້ອງກັນປະເທດສະຫະລັດ ຢູ່ທີ່ສະນາມບິນ Bagram ໃນອັຟການິສຖານ ກ່າວວ່າ ພວກພະນັກງານປະຈຳ ເຮືອບິນທີ່ປະກອບດ້ວຍທະຫານອາເມຣິກັນ 6 ຄົນໄດ້ເສຍຊີວິດ ໃນອຸບັດຕິເຫດຄັ້ງນີ້ ນອກນັ້ນ ຍັງມີພະນັກງານສັນຍາຈ້າງພົນລະເຮືອນ ທີ່ເຮັດວຽກໃຫ້ສູນກາງຝຶກແອບ ເພື່ອ ໃຫ້ການສະໜັບສະໜຸນຂອງອົງການເນໂຕ້ 5 ຄົນ ກໍເສຍຊີວິດໃນອຸບັດຕິເຫດດັ່ງກ່າວ ກຸ່ມຕາລີບານ ກ່າວອ້າງວ່າ ຕົນເປັນຜູ້ຍິງ ເຮືອບິນລຳນີ້ ແຕ່ແນວໃດກໍຕາມ ພັນຕີ Tony Wickman ແຫ່ງກອງທັບອາກາດສະຫະລັດບໍ່ໄດ້ໃຫ້ຄວາມສຳຄັນຕໍ່ການກ່າວອ້າງຂອງ ພວກຕາລີບານໂດຍເວົ້າວ່າທ່ານສາມາດກ່າວດ້ວຍຄວາມເຊື່ອໝັ້ນໃນລະດັບສູງວ່າການ ການໂຈມຕີຂອງສັດຕູ ບໍ່ໄດ້ມີສ່ວນພາໃຫ້ເກີດອຸບັດຕິເຫດໃນຄັ້ງນີ້ ເຮືອບິນ Hercules C-130 ເປັນເຮືອບິນສີ່ເຄື່ອງຈັກສ້າງໂດຍບໍລິສັດ Lockheed Martin ອີງຕາມອົງການເນໂຕ້ແລ້ວ ມີທະຫານກຳລັງປະສົມປະມານ 1,000 ຄົນຍັງປະຕິບັດໜ້າ ທີ່ໃນພາກຕາເວັນອອກອັຟການິສຖານຮວມທັງກຳລັງຂອງສະຫະລັດແລະໂປແລນພ້ອມ ທັງທະຫານອັຟການິສຖານອີກປະມານ 40,000 ຄົນ